Petrolprys: Sterkste rand in 9 maande help motoriste | Netwerk24
Deur Hanlie Stadler 25 November 2020 09:21
Dis betaaldag, en as jy 'n dieselvoertuig ry, is dit dalk 'n goeie plan om voor Woensdag vol te maak. Vir petrol kan jy probeer uitstel. Foto: Getty Images
Dis kommerwekkende nuus vir Suid-Afrikaanse motoriste, wat teen Vrydag sal weet wat hulle in Desember vir brandstof sal betaal.
Soos in die middel van die maand is daar darem nog 'n verwagting van 'n stewige daling in die petrolprys. Die klein oorverhaling op die dieselprys is intussen uitgewis en mense met dieselvoertuie sal 'n styging moet absorbeer, hoewel dit darem nie te erg lyk nie.
Teen Woensdagoggend was die oorverhaling (dus daling indien dit vandag vasgestel word) op die kleinhandelprys van 95-oktaan-petrol nagenoeg 30c per liter en op 93-oktaan-petrol 28c per liter.
Die onderverhaling (dus styging) op die groothandelprys van diesel is net minder as 8c per liter. Die kleinhandelprys van diesel word nie gereguleer nie.
Die nuwe brandstofpryse vir Desember sal aangekondig word voordat dit op Woensdag 2 Desember van krag word.
Brent-ruolie, die basiese bestanddeel van plaaslike petrol, het Woensdagoggend by $48,75 per vat gedraai nadat dit Dinsdag in New York op $47,80 gesluit het. Dis die hoogste sluitingsprys sedert 5 Maart, byna nege maande gelede.
Die grootste rede waarom die petrolprys in Desember gaan daal, is die versterking van die rand die afgelope tyd – ook iets wat toegeskryf word aan optimisme oor Covid-19-entstowwe.
Daarby het die rand Dinsdag voordeel getrek daaruit dat die administrasie van pres. Donald Trump uiteindelik begin het met die oorhandigingsproses aan Joe Biden, hoewel Trump self steeds nie toegegee het dat hy die presidentsverkiesing verloor het nie.
Die rand het Dinsdag in Suid-Afrika op R15,21 gesluit en selfs laer, op R15,19, in New York. Dis die laagste sluiting sedert 24 Februarie, nege maande gelede. Dit dra in dié stadium 24c per liter tot die oorverhaling van petrol by; daarsonder sou diesel 32c per liter duurder moes word.
Volgens André Botha van TreasuryOne was die rand Dinsdag die ontluikende geldeenheid wat die beste gevaar het. Aandelemarkte het ook skerp gestyg, en die S&P 500-indeks van die grootste firmas in Amerika het 'n rekord behaal.
Die styging in oliepryse is intussen effens getemper deur nuus dat Amerika se olievoorraad vir die derde week in 'n ry gestyg het.